ตลอดสัปดาห์หลายพื้นที่มีฝนเพิ่มขึ้นสูงสุดร้อยละ  60 ของพื้นที่
นายเมธี มหายศนันท์ ผู้อำนวยการกองพยากรณ์อากาศ กรมอุตุนิยมวิทยา เปิดเผยถึงสภาพอากาศของประเทศไทยตลอดสัปดาห์นี้ (21-27 มิ.ย.64 )ว่า วันนี้ (21 มิ.ย.64)  ลมมรสุมตะวันตกเฉียงใต้มีกำลังแรงขึ้น ทำให้ตั้งแต่วันที่ 22-26 มิ.ย.64 หลายพื้นที่มีฝนเพิ่มขึ้นและมีฝนตกหนักบางแห่งโดยเฉพาะในช่วงบ่ายค่ำ โดยภาคเหนือ ปริมาณฝนร้อยละ 30-40 ของพื้นที่ ขณะที่ภาคตะวันออกเฉียงเหนือ ภาคกลาง ภาคตะวันออกและภาคใต้ ปริมาณฝนร้อยละ 40-60 ของพื้นที่และมีฝนตกหนักบางแห่ง ขอให้ประชาชนติดตามสภาพอากาศอย่างต่อเนื่องขณะเดียวกัน ลมมรสุมตะวันตกเฉียงใต้ที่มีกำลังแรงขึ้น จะทำให้คลื่นลมในทะเลฝั่งอันดามันสูงประมาณ 2 เมตร ชาวเรือควรเดินเรือด้วยความระมัดระวังและควรตรวจสอบสภาพอากาศก่อนออกเดินเรือเพื่อความปลอดภัย